SKRIFTLIG FORESPØRGSEL P-2503/02

af Kathalijne Buitenweg (Verts/ALE) til Rådet

(3. september 2002)

Om: Forslag til rammedirektiv om dataholdetid

I en avismeddelelse den 22. august 2002 reagerer det danske formandskab på en beretning i Statewatch om, at der eksisterer et forslag til rammedirektiv om dataholdetid. Deri benægtes det, at en sådant forslag er initieret af det danske formandskab. Selve forslagets eksistens benægtes imidlertid ikke.

Kan Rådet bekræfte, at der eksisterer et forslag til rammeafgørelse om dataholdetid med den eventuelle titel Draft framework decision under the retention of traffic data and on access to this data in connection with criminal investigation and prosecution og, i bekræftende fald, kan Rådet så afsløre, hvilken regering dette forslag stammer fra, og hvilken status det har? Er forslaget blevet drøftet i et af Rådets organer, på hvilken dato og i bekræftende fald, er der forbundet konklusioner hermed?

Hvis Rådet benægter eksistensen af dette forslag, kan det så gøre rede for, hvorfor der forefindes en tekst med denne titel, således som det fremgår af Statewatch's webside?

Det danske formandskab indrømmer, at der er sket indledende arbejde med henblik på europæisk lovgivning om dataholdetid. Er Rådet ligesom jeg af den opfattelse, at sådanne afgørelser kan være et dybt indgreb i borgernes privatliv, og at ændringer af lovgivning, der regulerer privatlivet, kan medføre stor uro, således som det atter engang har vist sig i mange medier i de forløbne uger? Er Rådet også enig med mig i, at det derfor er ønskeligt at føre en offentlig debat herom, inden man når frem til et forslag, endsige en politisk aftale? På hvilken måde vil Rådet lade en sådan debat foregå?

Svar

(6. februar 2003)

Med hensyn til det ærede medlems spørgsmål om, hvorvidt der foreligger et forslag til en rammeafgørelse om lagring af trafikdata, kan Rådet forsikre det ærede medlem om, at der for øjeblikket ikke er forelagt Rådet for Den Europæiske Union noget initiativ fra en medlemsstat eller forslag fra Kommissionen om et udkast til en rammeafgørelse om lagring af trafikdata. Rådet har intet ansvar for enkeltpersoners websteder.

Det danske formandskab forelagde imidlertid den 24. juni 2002 med henblik på vedtagelse i Rådet et udkast til Rådets konklusioner vedrørende forholdsregler i relation til informationsteknologi begrundet i hensynet til efterforskning og retsforfølgning af organiseret kriminalitet. Formandskabet forelagde den 8. juli 2002 dette udkast til Rådets konklusioner for vedkommende arbejdsgruppe i Rådet. På gruppens møde den 16. september 2002 orienterede Kommissionen om den retlige situation inden for Den Europæiske Union i denne henseende. Det danske initiativ er siden blevet drøftet på et møde i arbejdsgruppen den 16. oktober 2002.

Forslaget til Rådets konklusioner vedrørende forholdsregler i relation til informationsteknologi begrundet i hensynet til efterforskning og retsforfølgning af organiseret kriminalitet vil som sådant, når det er vedtaget, ikke komme til at berøre Den Europæiske Unions borgeres privatliv direkte.

Rådets forberedende instanser drøfter i øjeblikket det danske initiativ og håber at afslutte behandlingen i den nærmeste fremtid.